Nõukogu otsus 2004/289/EÜ,

22. märts 2004,

mis käsitleb üheksanda Euroopa Arengufondi (EAF) tingimusliku 1 miljardi euro suuruse summa osalist vabastamist koostöö tegemiseks Aafrika, Kariibi mere ja Vaikse ookeani piirkonna riikidega veerajatise loomisel

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 310 koostoimes artikli 300 lõike 2 teise lõiguga,

võttes arvesse nõukogus kokku tulnud liikmesriikide valitsuste esindajate sõlmitud AKV-EÜ partnerluslepingu [1] rakendamiseks võetavaid meetmeid ja järgitavaid menetlusi käsitleva sisekokkuleppe artiklit 1,

võttes arvesse Cotonous 23. juunil 2000 allkirjastatud AKV-EÜ partnerluslepingut,

võttes arvesse 18. septembril 2000 allkirjastatud sisekokkulepet AKV-EÜ partnerluslepingu finantsprotokolli kohase ühenduse abi rahastamise ja haldamise kohta (edaspidi sisekokkulepe), eriti selle artikli 2 lõiget 2,

võttes arvesse komisjoni ettepanekut

ning arvestades järgmist:

(1) Vastavalt AKV-EÜ partnerluslepingu finantsprotokolli (finantsprotokoll) lõikele 1 kestab finantsprotokolliga hõlmatud ajavahemik viis aastat alates 1. märtsist 2000. Finantsprotokolli lõikes 5 sätestatakse siiski, et üldsumma, mida täiendatakse Euroopa Arengufondi eelmiste ülejääkidega, hõlmab ajavahemikku 2000–2007.

(2) Kooskõlas sisekokkuleppe artikli 2 lõikega 2 ning AKV-EÜ partnerluslepingule XVIII deklaratsioonina lisatud ELi deklaratsiooniga finantsprotokolli kohta vabastati üheksanda EAFi 13,5 miljardi euro suurusest üldsummast Aafrika, Kariibi mere ja Vaikse ookeani riikidele (AKV riigid) 1. aprillil 2003 jõustunud finantsprotokolliga ainult 12,5 miljardit eurot. See summa on jaotatud kolmeks: 9,259 miljardit eurot pikaajalise arengu jaoks, 1,204 miljardit eurot piirkondliku koostöö ja integratsiooni jaoks ning 2,037 miljardit eurot investeerimisrahastu jaoks.

(3) Kooskõlas sisekokkuleppe artikli 2 lõikega 2 võib 1 miljardi euro suuruse summa kasutusele võtta alles pärast nõukogu poolt 2004. aastal tehtud tulemuslikkusekontrolli ning komisjoni ettepaneku alusel. Finantsprotokolli lõikes 7 ning XVIII deklaratsioonis täpsustatakse, et nimetatud tulemuslikkusekontrolliga hinnatakse maksekohustuste ja väljamaksete seisu.

(4) Maksekohustuste ja väljamaksete tase 2003. aasta lõpus ning komisjoni esitatud prognoosid ajavahemikuks 2004–2007 osutavad, et üheksanda EAFi ressursid AKV riikide jaoks on võimalik täielikult siduda ning et tingimusliku miljardi esimese osa võib välja maksta praeguse tulemuslikkuse põhjal.

(5) Nõukogu kinnitas 19. mail 2003 vajadust kaasata märkimisväärsel tasemel ressursse vee ja kanalisatsiooni jaoks ning tegi komisjonile ettepaneku koostada praktilised ettepanekud, mida võiks Euroopa Liidus ning AKV-EÜ ministrite nõukogu raames arutada.

(6) Oluline on võtta arvesse veele ja kanalisatsioonile juurdepääsu käsitlevate aastatuhande arengueesmärkide saavutamiseks vajalikke rahalisi vajadusi ning vajadust leida uuenduslikke vahendeid sel eesmärgil täiendavate ressursside kaasamiseks,

ON VASTU VÕTNUD JÄRGMISE OTSUSE:

Artikkel 1

Nõukogu nõustub AKV riikide jaoks veerahastu loomisega.

Artikkel 2

Nõukogu on nõus arutama, kas anda selle veerahastu jaoks sisekokkuleppe artikli 2 lõikes 2 osutatud 1 miljardi euro suurusest tingimuslikust summast 500 miljonit eurot.

Esimene 250 miljoni euro suurune eraldis tehakse ja jaotatakse järgmiselt:

1. 185 miljonit eurot sisekokkuleppe artikli 2 lõike 1 punktis a ja finantsprotokolli lõike 3 punktis a osutatud pikaajalise arengu toetamiseks, millega selle valdkonna toetuseks antav üldsumma kasvab 9,444 miljardi euroni;

2. 24 miljonit eurot sisekokkuleppe artikli 2 lõike 1 punktis b ja finantsprotokolli lõike 3 punktis b osutatud piirkondliku koostöö ja integratsiooni toetamiseks, millega selle valdkonna toetuseks antav üldsumma kasvab 1,228 miljardi euroni;

3. 41 miljonit eurot sisekokkuleppe artikli 2 lõike 1 punktis c ja finantsprotokolli lõike 3 punktis c osutatud investeerimisrahastu jaoks, millega selle valdkonna toetuseks antav üldsumma kasvab 2,078 miljardi euroni.

Artikkel 3

Pidades silmas riiklike strateegiate vahekokkuvõtete ning nõukogu poolt 2004. aasta lõpuks esitatud EAFi tulemuslikkusekontrolli tulemusi, teeb nõukogu 2005. aasta märtsiks otsuse:

1. teise 250 miljoni euro suuruse eraldise kasutamise kohta;

2. sisekokkuleppe artikli 2 lõikes 2 osutatud 1 miljardi euro suurusest tingimuslikust summast üle jäänud 500 miljoni euro kasutamise kohta kokkulepitavatel eesmärkidel.

Artikkel 4

See otsus edastatakse AKV ministrite nõukogule.

Artikkel 5

Käesolev otsus jõustub selle vastuvõtmise päeval.

Brüssel, 22. märts 2004

Nõukogu nimel

eesistuja

B. Cowen

[1] EÜT L 317, 15.12.2000, lk 376.

--------------------------------------------------